Fødderne er placeret i pedalerne og en candyfloss-farvet hjelm er klipset fast om hovedet. Cykelrytteren fra Thy, Michael Valgren, stiller til start i et løb, hvor hele familien kan komme og heppe. En ganske ny fornemmelse, da han de sidste syv år har han boet i Monaco, og derfor ikke har haft familien helt så tæt på. - Nu kan de jo bare lige komme forbi til aftensmad og omvendt, siger han med et smil. En international kometkarriere stoppede brat, da den 31-årige nordjyske rytter styrtede på en nedkørsel i Frankrig brækkede bækkenet, smadrede knæet og slog hoften ud af led. Pludselig var der meget langt hjem til Nordjylland og den familie, der bakker op i tykt og tynd. - En ting er, at han styrter, og det går så galt, som det gør, siger Michael Valgrens mor Gitte Valgren og fortsætter: - Men afstanden gjorde jo også, at selvom jeg var dernede, så var det jo ikke bare det. Når jeg tog hjem, så vidste jeg jo godt, hvor store smerter han var i og hvad han skulle igennem. Et transitionsår Det seneste år har for Michael Valgren været, hvad han kalder, et transitionsår, hvor han har lagt vægt på at skulle i gang med cykelsporten igen efter styrtet. - Og så næste år er jeg ligesom helt 100 procent tilbage, siger han og fortsætter: - Men jeg synes, det går så godt nu, og jeg kan godt sige, at jeg er ved at være tilbage. Michael Valgren er flyttet hjem til Østerild i Thy med sin kone og sine børn, og her, mange måneders genoptræning senere, er han tilbage. Første etape af PostNord Danmark Rundt køres i Aalborg-området, hvor Valgren har en hjemmebanefordel. Om ikke andet ønsker hans konkurrenter ham det bedste. - Jeg synes, det er et sindssygt imponerende comeback, han har lavet, siger cykelrytter Lasse Norman Leth og fortsætter: - Han var rigtig skidt tilredt, så det er sindssygt flot at se ham tilbage på øverste hylde og i den form, han er i. Cykelrytter Mads Pedersen stemmer i. - Michael er en af mine rigtig gode kammerater, og jeg har altid nydt at køre på cykel med og mod Michael, siger han og fortsætter: - Han er et gedigent godt menneske, der er svært ikke at holde af, så I skal være glade for, at I får ham op igen og kan se ham på landvejene.

Referat:
Michael Valgren var på hjemmebane til den nordjyske start på PostNord Danmark Rundt tirsdag.